IZVEDBENA UREDBA KOMISIJE (EU) 2020/1572

z dne 28. oktobra 2020

o spremembi Izvedbene uredbe (EU) 2019/626 glede seznamov tretjih držav in njihovih regij, iz katerih je dovoljen vnos mlečnih proizvodov in žuželk v Evropsko unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 127(2) Uredbe,

ob upoštevanju naslednjega:

(1) Uredba (EU) 2017/625 določa pravila o uradnem nadzoru in drugih uradnih dejavnostih, ki jih izvajajo pristojni organi držav članic za preverjanje skladnosti z zakonodajo Unije, med drugim na področju varnosti hrane v vseh fazah proizvodnje, predelave in distribucije. Določa zlasti, da lahko nekatere živali in blago vstopijo v Unijo samo iz tretje države ali njene regije, navedene na seznamu, ki ga v ta namen pripravi Komisija.

(2) Delegirana uredba Komisije (EU) 2019/625 (2) dopolnjuje Uredbo (EU) 2017/625. Člen 3 navedene delegirane uredbe zlasti določa pravila glede nekaterih živali in blaga, katerih vnos v Unijo je dovoljen samo iz tretjih držav ali njihovih regij, ki so vključene na seznam za navedene živali in blago v Izvedbeni uredbi Komisije (EU) 2019/626 (3).

(3) Izvedbena uredba (EU) 2019/626 določa ali se sklicuje na take sezname tretjih držav ali njihovih regij, iz katerih je dovoljen vnos pošiljk nekaterih živali in blaga, namenjenih za prehrano ljudi, v Unijo.

(4) Člen 10 Izvedbene uredbe (EU) 2019/626 določa, da je vnos pošiljk surovega mleka, kolostruma, mlečnih proizvodov in proizvodov na osnovi kolostruma, namenjenih za prehrano ljudi, v Unijo dovoljen le, če prihajajo iz tretjih držav ali njihovih regij, iz katerih je dovoljen uvoz v Unijo v skladu s členom 2 Uredbe Komisije (EU) št. 605/2010 (4). Pred datumom začetka uporabe Izvedbene uredbe (EU) 2019/626 je bil na podlagi javnozdravstvenih zahtev dovoljen uvoz pošiljk nekaterih mlečnih proizvodov tudi iz drugih tretjih držav s sklicevanjem na člena 3 in 4 Uredbe (EU) št. 605/2010. Navedena sklica na člena 3 in 4 Uredbe (EU) št. 605/2010 pomotoma nista bila vključena v člen 10 Izvedbene uredbe (EU) 2019/626 in bi ju bilo treba dodati. Člen 10 Izvedbene uredbe (EU) 2019/626 bi bilo zato treba ustrezno spremeniti.

(5) Člen 20 Izvedbene uredbe (EU) 2019/626 določa, da je vnos pošiljk žuželk, namenjenih za prehrano ljudi, v Unijo dovoljen le, če so taka živila s poreklom in poslana iz tretje države ali njene regije, navedene v Prilogi IIIa k navedeni izvedbeni uredbi. Tretjim državam in njihovim regijam bi bilo treba dovoliti vnos žuželk v Unijo ter jih ustrezno vključiti na seznam le, če zagotovijo ustrezna dokazila in jamstva glede skladnosti z zahtevami iz člena 127(3) Uredbe (EU) 2017/625 in člena 4 Delegirane uredbe (EU) 2019/625.

(6) Tajska je 4. decembra 2019 Komisiji predložila ustrezni vprašalnik za oceno izvoza žuželk, namenjenih za prehrano ljudi, v EU.

(7) Dne 6. aprila 2020 je Tajska Komisiji predložila zadostna dokazila in jamstva za vključitev na seznam tretjih držav ali njihovih regij, iz katerih je dovoljen vnos pošiljk žuželk v Unijo. Tajsko bi bilo zato treba vključiti na seznam iz Priloge IIIa k Izvedbeni uredbi (EU) 2019/626 in navedeno prilogo bi bilo treba ustrezno spremeniti.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Izvedbena uredba (EU) 2019/626 se spremeni: (1) člen 10 se nadomesti z naslednjim: „Člen 10 Seznam tretjih držav ali njihovih regij, iz katerih je dovoljen vnos pošiljk surovega mleka, kolostruma, mlečnih proizvodov in proizvodov na osnovi kolostruma v Unijo Vnos pošiljk surovega mleka, kolostruma, mlečnih proizvodov in proizvodov na osnovi kolostruma, namenjenih za prehrano ljudi, v Unijo je dovoljen le, če prihajajo iz tretjih držav ali njihovih regij, iz katerih je dovoljen uvoz v Unijo v skladu s členi 2, 3 in 4 Uredbe (EU) št. 605/2010.“ (2) Priloga IIIa se spremeni v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 28. oktobra 2020 Za Komisijo Predsednica Ursula VON DER LEYEN

(1) UL L 95, 7.4.2017, str. 1.

(2) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(3) Izvedbena uredba Komisije (EU) 2019/626 z dne 5. marca 2019 o seznamih tretjih držav ali njihovih regij, iz katerih je dovoljen vnos nekaterih živali in blaga, namenjenih za prehrano ljudi, v Evropsko unijo, ter o spremembi Izvedbene uredbe (EU) 2016/759 v zvezi s temi seznami (UL L 131, 17.5.2019, str. 31).

(4) Uredba Komisije (EU) št. 605/2010 z dne 2. julija 2010 o pogojih zdravstvenega varstva živali, javnozdravstvenih pogojih in veterinarskih spričevalih za vnos surovega mleka, mlečnih proizvodov, kolostruma in proizvodov na osnovi kolostruma, namenjenih za prehrano ljudi, v Evropsko unijo (UL L 175, 10.7.2010, str. 1).